text: РЕГЛАМЕНТ (ЕС) № 195/2013 НА КОМИСИЯТА
  от 7 март 2013 година
  за изменение на Директива 2007/46/ЕО на Европейския парламент и на Съвета и Регламент (ЕО) № 692/2008 на Комисията по отношение на иновативните технологии за намаляване на емисиите на CO2 от леки превозни средства за превоз на пътници и товари
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 715/2007 на Европейския парламент и на Съвета от 20 юни 2007 г. за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (1), и по-специално член 4, параграф 4, член 5, параграф 3 и член 8 от него,
  като взе предвид Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (2), и по-специално член 39, параграф 2 от нея,
  като има предвид, че:
  (1)
  С Регламент (ЕС) № 171/2013 (3) Комисията измени Директива 2007/46/ЕО и Регламент (ЕО) № 692/2008 на Комисията от 18 юли 2008 г. за прилагане и изменение на Регламент (ЕО) № 715/2007 на Европейския парламент и на Съвета за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (4) по отношение на иновативните технологии за намаляване на емисиите на CO2 от леки превозни средства за превоз на пътници и товари. Посоченият регламент измени образците на съответните документи, използвани в процеса на одобряване на типа. В резултат на това е необходимо да се предостави на държавите членки достатъчен период за адаптиране на съответните формуляри. От съображения за правна сигурност и яснота е целесъобразно да се замени Регламент (ЕО) № 171/2013.
  (2)
  С Регламент (ЕО) № 715/2007 се установяват общи технически изисквания за одобряването на типа на моторни превозни средства и на резервни части по отношение на техните емисии и се определят правила за съответствието в експлоатация, дълготрайността на устройствата за контрол на замърсяването, системите за бордова диагностика (СБД), измерването на разхода на гориво и достъпа до информация за ремонта и техническото обслужване на превозните средства.
  (3)
  С Регламент (ЕО) № 692/2008 се определят административните разпоредби за проверките на съответствието на превозните средства по отношение на емисиите на CO2 и изискванията за измерването на емисиите на CO2 и разхода на гориво на тези превозни средства.
  (4)
  С Регламент (ЕО) № 443/2009 на Европейския парламент и на Съвета (5) се определят стандарти за емисиите от нови леки пътнически автомобили като част от цялостния подход на Съюза за намаляване на емисиите на CO2 от лекотоварните превозни средства, а с Регламент за изпълнение (ЕС) № 725/2011 на Комисията (6) се установява процедура за одобрението и сертифицирането на иновативни технологии за намаляване на емисиите на CO2 от тези нови пътнически автомобили.
  (5)
  С цел намалението на емисиите на CO2, постигнато чрез използване на иновативни технологии, да бъде отчетено при изчислението на специфичните за всеки производител целеви стойности на емисиите на CO2 съгласно член 12, параграф 1 от Регламент (ЕО) № 443/2009, както и за да се гарантира ефективно следене на специфичните намаления на емисиите на CO2 за отделните превозни средства, оборудваните с екологични иновации превозни средства следва да бъдат сертифицирани като част от одобряването на типа на съответното превозно средство, а общото намаление на емисиите следва да се посочи в сертификата за съответствие.
  (6)
  За тази цел е необходимо на органите по одобряването да бъдат предоставени подходящи данни за сертифицирането на оборудвани с екологични иновации превозни средства, а данните за намалението на емисиите на CO2 вследствие на използването на екологични иновации следва да бъдат включени като част от представителната информация за конкретен тип, вариант или версия на превозното средство.
  (7)
  Поради това е необходимо да се изменят образците на съответните документи, използвани в процеса на одобряване на типа.
  (8)
  С Регламент (ЕО) № 715/2007 и Регламент (ЕО) № 595/2009 на Европейския парламент и на Съвета от 18 юни 2009 г. за одобрението на типа на моторни превозни средства и двигатели по отношение на емисиите от тежки превозни средства (Евро VI) и за достъпа до информация за ремонта и техническото обслужване на превозните средства и за изменение на Регламент (ЕО) № 715/2007 и Директива 2007/46/ЕО и за отмяна на директиви 80/1269/ЕИО, 2005/55/ЕО и 2005/78/ЕО (7) се въвеждат нови изисквания по отношение на информацията относно изпитванията за емисиите на замърсители. Поради това необходимата информация следва да бъде включена в системата, създадена с Директива 2007/46/ЕО.
  (9)
  Поради това Директива 2007/46/ЕО и Регламент (ЕО) № 692/2008 следва да бъдат съответно изменени.
  (10)
  Мерките, предвидени в настоящия регламент, са в съответствие със становището на Техническия комитет по моторните превозни средства,
  ПРИЕ НАСТОЯЩИЯ РЕГЛАМЕНТ:
  Член 1
  1. Приложения I и IX към Директива 2007/46/ЕО се изменят в съответствие с приложение I към настоящия регламент.
  2. Приложение VIII към Директива 2007/46/ЕО се заменя с текста в приложение II към настоящия регламент.
  Член 2
  Приложения I и XII към Регламент (ЕО) № 692/2008 се изменят в съответствие с приложение III към настоящия регламент.
  Член 3
  Регламент (ЕС) № 171/2013 се отменя.
  Член 4
  Настоящият регламент влиза в сила на двадесетия ден след публикуването му в Официален вестник на Европейския съюз.
  Той се прилага от 1 юли 2013 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 7 март 2013 година.